Boef aangekeer danksy liefde vir selfiesArgieffoto (Foto: Pexels, Pixabay) Twee mans wat twee jaar gelede op Kersdag ŉ gewapende roof uitgevoer het by ŉ huis in Montana, Kaapstad, is Dinsdag in die Parow-streekshof skuldig bevind op aanklag van roof met verswarende omstandighede. Malusi Tikili (26) en Cyprian Slaai (27) het voor landdros Wezile Rixana verskyn. ŉ Vrou het die Kersoggend om 08:00 haar tuin natgelei toe twee mans in ŉ donkerrooikleurige Renault Sandero by haar stilgehou het om aanwysings te vra na ŉ tegnikus. Sy het hulle na iemand beduie, en die mans het kort daarna teruggekeer om vir water te vra. Sy is in die huis in om ŉ glas te gaan haal, maar toe sy die glas aan een van die mans oorhandig het, het hy ŉ vuurwapen te voorskyn gebring en hulle het haar in die huis in gedwing. Een van die mans het haar man en seun oor die kop geslaan met die agterkant van die vuurwapen. Die man het die drie slagoffers in ŉ vertrek toegesluit, en die huis geplunder. Hulle het verskeie items, waaronder televisiestelle, ŉ skootrekenaar en ŉ kamera gesteel. Een van die mans het daarna in die Sandero gevlug en die tweede in die egpaar se swart Volkswagen Jetta. Slaai se gretigheid om dieselfde dag nog met die gesteelde kamera foto’s van homself en sy vriende op die strand te neem, het tot die mans se inhegtenisneming gelei. Hy was onbewus daarvan dat daar ŉ foto op die kamera was wat nie verwyder kon word nie, van die vrou van die huis wat hulle beroof het. ŉ Buurvrou het vroeër die Sandero buite die huis sien staan en het by die kerk van die roof te hore gekom en die polisie in kennis gestel om op die uitkyk te wees vir die donkerrooi motor. Die polisie het kort daarna die betrokke motor opgemerk en dit agtervolg tot by Tikili se huis. Die polisie het in die huis beslag gelê op die gesteelde televisiestelle en die kamera. Die polisie het die kamera ondersoek en die permanente foto van die vrou, en foto’s wat Slaai van homself en sy vriende op die strand geneem het, gevind. Die polisie het die kamera vir die vrou gewys en sy het Slaai suksesvol uitgeken as een van die twee mans wat haar en haar gesin beroof het. Die twee mans moet op 2 Maart weer in die hof verskyn vir vonnis oplegging. Hulle kan moontlik elk tot ŉ minimum van 15 jaar gevonnis word.